Line Barfod (EL), 2003-12-11:
Det er også rigtigt, at nogle elementer har været diskuteret i lang tid, men andre elementer har næsten ikke været berørt, og man kan tydeligt høre, at der er stor usikkerhed og uvidenhed om dem blandt mange.
Det fremgik jo også tydeligt af hr. Svend Aukens eget indlæg.
Man har ikke taget stilling
til, hvorvidt den ændring, man laver, om, at vi ikke længere skal tage korte bemærkninger fra talerstolen, også skal gælde for anden og tredje behandlinger. Man har ikke taget sig tid nok til at diskutere den ændring, som jo er en temmelig stor ændring af den måde, vi diskuterer på, og som kan have betydning for de debatter, vi får.
Vi synes, det kunne være godt at tage en fortsat grundig debat om debatformerne.
Hvordan sikrer vi en mere levende debat?
Hvordan sikrer vi, at vi får diskuteret de meget store ændringer, som er ved at foregå i det danske samfund?
Hvordan sikrer vi, at vi rent faktisk får en debat, når der bliver lavet store ændringer fra et flertals side?
For det er jo det, der er et af de store problemer, som man slet ikke har taget fat i her.
Vi oplever ofte ved anden og tredje behandlinger, at der slet ikke er nogen fra flertallets side, der går op som ordfører.
Vi synes, det kunne være væsentligt at diskutere, hvordan vi sikrer, at man så har ret til at gå op og tage korte bemærkninger til regeringspartierne og Dansk Folkeparti, selv om der ikke er nogen ordfører fra disse partier, der går op, således at vi i hvert fald får lejlighed til at komme af med vores spørgsmål til de partier. Selvfølgelig kan man ikke tvinge partierne til at gå på talerstolen og udtale sig, men vi bliver nødt til at finde ud af, hvordan debatterne skal foregå ved anden og tredje behandlinger.
Det synes vi kunne have været en væsentlig del af de ændringer.
Det håber vi kommer med i næste omgang.
Så håber jeg altså, at man, når man nu skal diskutere dette igen, inden det skal træde i kraft, når vi starter til januar, får gennemdiskuteret, hvordan det skal foregå rent praktisk.
Så er der spørgsmålet om åbne samråd.
Vi synes jo, det er godt, at vi har fået de åbne samråd, og det er fint, at man lægger op til, at man skal kunne kræve åbent samråd.
Men vi synes, det er et problem, at man, hvis man har indkaldt et samråd, som man ønsker skal være lukket, fordi man f.eks. ønsker at kunne få nogle fortrolige oplysninger fra ministeren, så kan risikere, at andre i udvalget kan kræve, at det er et åbent samråd.
Derfor har vi stillet et ændringsforslag om, at man ikke skal kunne kræve åbent samråd uden om indkalderen.
Det håber vi da at man vil kunne støtte, selv om partierne har indgået en aftale om det modsatte.
Hele spørgsmålet om begrænsning af medspørgere har allerede været berørt tidligere i debatten.
Så er der forslaget om aktuel debat.
Vi synes, det er fint at prøve at lave nogle forsøg med forskellige debatformer.
Vi forstår ikke helt, hvorfor man så ikke ser på at ændre nogle af de to aktuelle debatformer, vi allerede har med spørgetimen om tirsdagen og spørgetiden om onsdagen, men nu prøver en tredje form for aktuel debat.
Men det må vi så forsøge.
Så synes vi, det er utrolig spændende med de overvejelser, der er om, hvordan vi tilrettelægger arbejdet bedre.
Langtidsplanlægning er kommet med her, men der mangler noget mere, som fru Birthe Rønn Hornbech også var inde på, og som fru Rikke Hvilshøj har taget initiativ til på en utraditionel måde, kan man sige, med en underskriftindsamling blandt folketingsmedlemmerne.
Hvordan kan vi tilrettelægge arbejdet bedre herinde?
Vi er meget enige i, at det er væsentligt at se på, hvordan vi kan tilrettelægge arbejdet, så der bliver mulighed for at vide i forvejen, om man kan sige ja til at deltage i et møde rundtomkring i landet.
Når der kommer deputationer herind, efter at de har rejst i flere timer, og de lige har fået lov til at starte på at forelægge deres sag, så kan vi risikere, at alle udvalgsmedlemmerne løber, fordi de skal ned til en afstemning i salen.
Det må simpelt hen være muligt i vore dage at planlægge arbejdet på en anden måde, så der er nogle dage, hvor man ved, som f.eks. i dag, at der har vi afstemninger og debat hele dagen, og der er det det, der er folketingsmedlemmernes arbejde.
Det burde altså være til at få fastlagt folketingsarbejdet på den måde.
Så har der været de her diskussioner om at få mere debat om finansloven og kommuneaftalerne.
Det havde vi også gerne set var kommet igennem.
Det var der så ikke flertal for, og derfor vil vi selvfølgelig også gerne være med til at bruge muligheden for åbne samråd, og vi håber, at flere udvalg vil bruge muligheden for åbne samråd omkring både kommuneaftalerne til sommer og finansloven til efteråret.
Vi har stillet en række ændringsforslag til de forslag, der ligger, for vi mener, det er nødvendigt at få nogle ændringer i forhold til det, der ligger fra det store flertal af partier.
Vi håber, at det, at der nu af et flertal lægges op til at gennemføre disse ændringer på så kort tid, som det jo er, når vi i Folketingssalen kun diskuterer det en gang i dag og så en gang i næste uge, og så træder det i kraft fra den 1. januar, måske kan give anledning til - ligesom fru Rikke Hvilshøjs underskriftindsamling - at der bliver mere debat blandt medlemmer og noget større interesse for at finde ud af, hvad det egentlig er, vi ønsker folketingsarbejdet skal gå ud på.
Hvordan får vi den mere levende debat?
Hvordan sikrer vi, at vi har nogle debatter her, hvor mange deltager?
Derfor vil vi gerne have den mulighed for at have politisk debat med hinanden, og dermed siger vi også, at det er væsentligt for folk at deltage i debatterne.
Det er det, der burde være udgangspunktet stedet for, hvordan vi med stive afstemningsregler prøver at få folk til at komme.
Samlet set håber vi altså, at man stemmer for vores ændringsforslag, og at man så laver nogle forsøg på nogle andre områder, og at de forsøg, der ikke viser sig at virke, hurtigt bliver taget af bordet igen, så vi senere kan få noget mere debat om det, som er det væsentlige, altså om, hvordan vi reelt får en bedre politisk debat her i salen og får en bedre arbejdstilrettelæggelse.